Document ID: /roh_data/filtered/fineweb-2-filterrobots_roh.jsonl.gz/34445

Malgrà che Dario Cologna è crudà en il final, po el sa legrar. Cun cuntanscher il final survegn numnadamain era el secundas da bonus. En tut datti 42 secundas da bonus per Cologna. Quai èn be 6 secundas pli pauc che per il grond favurit dal Tour de Ski da quest onn, il Norvegiais Martin Johnsrud Sundby.
Ulteriurs Svizzers manchentan mezfinal
Ils ulteriurs Svizzers èn tuts gia crudads ora en ils quartfinals: Roman Schaad, il pli spert dals Svizzers en la qualificaziun, ha ditg pudì sperar da pudair cuntanscher il mezfinal sco lucky looser – la fin finala n’hai tuttina betg tanschì da sa qualifitgar grazia al temp. Era crudads ora en ils Svizzers Jovian Hediger, Jöri Kindschi e Roman Furger.
Laurien van der Graaff 11avla
Tar las dunnas ha la Norvegiaisa, Maiken Caspersen Falla gudagnà il sprint a Lantsch: quai avant la Svedaisa, Ida Ingemarsdotter ed Ingvild Flugstad Østberg da la Norvegia.
Meglra Svizra è vegnida Laurien van der Graaff sin plaz 11. Ella ha manchentà cleramain il final cun ses 5avel plaz en il mezfinal. Per quel era Laurien van der Graaff anc sa qualifitgada senza problems sco segunda dal quartfinal. Per las duas Svizras, Natahlie von Siebentahl e Nadine Fähndrich, è gia il quartfinal stà staziun finala.